นายกรัฐมนตรี ห่วงผู้หายป่วยแล้ว อาจพบภาวะลองโควิด (Long Covid) แนะกระทรวงสาธารณสุขให้ความรู้แก่ประชาชน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า รายงานสถานการณ์การแพร่ระบาดของโควิด-19 ประจำวัน ในวันนี้ (15 ส.ค.65) ว่าพบผู้ติดเชื้อโควิด-19 ผู้ป่วยรายใหม่ (รักษาตัวใน รพ.) จำนวน 1,663 ราย ผู้ป่วยสะสมตั้งแต่วันที่ 1 มกราคม 2565 รวม 2,398,653 ราย หายป่วย 2,335 คน หายป่วยสะสม 2,401,480 ราย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ฝากกระทรวงสาธารณสุข ความห่วงใยถึงผู้หายป่วยแล้ว อาจพบภาวะลองโควิด ซึ่งเป็นภาวะที่พบในผู้ป่วยที่เคยเป็นโควิด-19 และรักษาจนหายแล้ว มอบหมายให้กระทรวงสาธารณสุข  ประชาสัมพันธ์ ให้ความรู้เพื่อให้ประชาชนสามารถดูแลตนเองหากเกิดภาวะดังกล่าว เช่น เหนื่อยง่าย อ่อนเพลีย สมองล้า หัวตื้อ หายใจติดขัดและอาจมีอาการอื่นๆ  ประกอบ อาการลองโควิดจะค่อยๆ ดีขึ้นตามระยะเวลาสำหรับผู้สงสัยว่ามีอาการ Long Covid ในกรุงเทพมหานคร สามารถสอบถามและเข้ารับบริการ ปรึกษา ผ่านคลินิกติดตามอาการแบบ One Stop Service ผ่านศูนย์ BFC  ทั้ง 9 แห่ง ได้แก่ โรงพยาบาลตากสิน โรงพยาบาลลาดกระบัง โรงพยาบาลสิรินธร โรงพยาบาลเจริญกรุงประชารักษ์ โรงพยาบาลราชพิพัฒน์ โรงพยาบาลผู้สูงอายุบางขุนเทียน โรงพยาบาลกลาง โรงพยาบาลหลวงพ่อทวีศักดิ์ ชุตินธฺโร อุทิศ และโรงพยาบาลเวชการุณย์รัศมิ์ หรือบริการผ่าน App "หมอ กทม." ซึ่งจะครอบคลุมการให้คําปรึกษา การตรวจประเมิน การส่งตรวจทางห้องปฏิบัติการหรือตรวจพิเศษ การวินิจฉัย การดูแลรักษา ติดตามอาการ รวมถึงการส่งต่อแพทย์ผู้เชี่ยวชาญเฉพาะทาง (ในกรณีจําเป็น) โดยเบิกจ่ายค่ารักษาตามสิทธิของผู้ป่วยได้